Pranešimas apie apsaugos priemonių, taikomų tam tikriems importuojamiems plieno produktams, peržiūros inicijavimą

(2019/C 169/08)

2019 m. sausio 31 d. Europos Komisija (toliau – Komisija) tam tikriems plieno produktams nustatė galutines apsaugos priemones ir paskelbė ketinanti ne vėliau kaip 2019 m. liepos 1 d.ex officio inicijuoti pirmą peržiūros tyrimą (1).

1. Galiojančios priemonės

Šiuo metu galiojančios priemonės – tai tarifinė kvota, nustatyta 26 kategorijų į Sąjungą importuojamiems plieno produktams. Šios priemonės galios iki 2021 m. birželio 30 d.

Kiekvienos iš minėtų kategorijų produktams, išskyrus 1 kategorijos produktus (Lakštai ir juostelės iš nelegiruotojo ir kito legiruotojo plieno, karštai valcuoti), nustatytos tarifinės kvotos dalis yra skirta konkrečioms šalims (konkrečių šalių kvotos) ir gali būti laisvai naudojama iki kiekvieno iš trijų metinių laikotarpių, kuriais galioja priemonės, pabaigos. Atitinkama metinė 1 kategorijos produktų kvota ir likusi kiekvienos tarifinės kvotos dalis (vadinamoji likutinė tarifinė kvota) padalijama į ketvirčius ir kiekvienu iš šių ketvirčių skirstoma vadovaujantis pirmumo principu. Kiekvieno ketvirčio pabaigoje nepanaudoti likutinės kvotos likučiai automatiškai perkeliami į kitą ketvirtį. Metinio laikotarpio paskutinio ketvirčio pabaigoje likęs nepanaudotas kiekis į kitą laikotarpį neperkeliamas. Kai atitinkama konkrečiai šaliai skirta tam tikros kategorijos produktų kvota išnaudojama, produktai iš tos šalies gali būti importuojami naudojant likusią tos pačios kategorijos produktų likutinės tarifinės kvotos dalį, bet tik per paskutinį kiekvieno metinio priemonių taikymo laikotarpio ketvirtį.

Kai atitinkama tarifinė kvota išnaudojama arba kai atitinkamų kategorijų importuojamiems produktams, kuriems taikomos priemonės, atitinkama tarifinė kvota netaikoma, importuojamo produkto neto kainai Sąjungos pasienyje prieš sumokant muitą taikomas 25 % papildomas muitas.

2. Peržiūrimasis produktas

Peržiūrimasis produktas – tai tam tikri plieno produktai, išvardyti šio pranešimo I priede.

3. Peržiūros pagrindas ir taikymo sritis

Komisijos įgyvendinimo reglamento, kuriuo nustatomos galutinės apsaugos priemonės, 161 konstatuojamojoje dalyje nustatyta, kad tuo atveju, jei priemonių taikymo laikotarpiu pasikeičia aplinkybės, Komisija, remdamasi Sąjungos interesais, gali turėti pakoreguoti tarifinės kvotos dydį ar paskirstymą.

Laikyta, kad pasikeitusios aplinkybės galėtų pasireikšti, pavyzdžiui, tuo atveju, jei iš esmės padidėtų ar sumažėtų kai kurių kategorijų produktų Sąjungos paklausa ir dėl to reikėtų iš naujo įvertinti tarifinių kvotų dydį, nustatyti antidempingo arba antisubsidijų priemones, kurios gali turėti reikšmingos įtakos būsimiems importo pokyčiams, arba net bet kokį su JAV 232 skirsniu susijusį pokytį, kuris gali turėti tiesioginės įtakos šio tyrimo išvadoms, visų pirma dėl prekybos srautų nukreipimo.

Komisija taip pat gali peržiūrėti, ar galiojančių priemonių veikimas galėjo daryti neigiamą poveikį siekiant integracijos tikslų, nustatytų su lengvatinės prekybos partneriais, pvz., kelti didelę riziką jų stabilizavimui ar ekonominei plėtrai. Galiausiai Komisija taip pat įsipareigojo persvarstyti poreikį atnaujinti besivystančių šalių, kurioms netaikomos galutinės priemonės, sąrašą atsižvelgiant į naujausius jų importo lygio duomenis.

Remdamasi tuo, kas išdėstyta, ir įvertinusi plieno produktų, kuriems taikomos apsaugos priemonės, importo raidą ir jų atitinkamų kvotų naudojimą nuo tada, kai buvo nustatytos priemonės, Komisija ketina ištirti toliau nurodytus konkrečius aspektus ir nustatyti, ar esama pasikeitusių aplinkybių, pateisinančių esamos tarifinės kvotos dydžio ar paskirstymo koregavimą.

A. Kelių konkrečių kategorijų produktų tarifinės kvotos dydis ir paskirstymas Komisija kasdien stebi, kaip naudojama tarifinė kvota. Remdamasi kvotos naudojimo iki 2019 m. balandžio 4 d. duomenimis, Komisija pastebėjo, kad kai kurios tam tikrų kategorijų produktų konkrečioms šalims skirtos tarifinės kvotos, taip pat atitinkamos paskutinio ketvirčio likutinės tarifinės kvotos buvo išnaudotos neįprastai sparčiai (likus dviem mėnesiams iki penkių mėnesių laikotarpio pabaigos), palyginti su tradiciniais importo kiekiais. Kalbant apie konkrečioms šalims skirtas tarifines kvotas, Turkija išnaudojo savo 5, 13, 16, 17 ir 25 produktų kategorijų kvotas; Rusija išnaudojo savo 13 ir 16 produktų kategorijų kvotas; Kinija išnaudojo savo 4B ir 15 produktų kategorijų kvotas. Kalbant apie likutines tarifines kvotas, kai kurios tarifinės kvotos jau buvo išnaudotos arba beveik išnaudotos (2) netrukus po to, kai 2019 m. balandžio 1 d. leista pradėti naudoti likutinę kvotą. Todėl Komisija išnagrinės šių pokyčių priežastis ir nustatys, ar juos lėmė pasikeitusios aplinkybės (kaip antai smarkiai išaugusi šių produktų paklausa Europos Sąjungoje ar bet kuri kita esminė priežastis, įrodanti, kad esamas kvotos dydis yra netinkamas) arba atsargų kaupimas ar prekybos srautų nukreipimas dėl kitose šalyse nustatytų ribojamųjų priemonių.

B. Tradicinių prekybos srautų išstūmimas Tam tikrų kategorijų produktų atveju likutinė tarifinė kvota buvo greitai išnaudota dėl importo iš vienos ar kelių šalių, kurios kartais naudojosi konkrečioms šalims skirta tarifine kvota – taip išstumti tradiciniai kitų šalių kilmės importo srautai ir atitinkamai apribota pirkėjų galimybė rinktis. Tai, pavyzdžiui, pasakytina apie 4B, 13 ir 16 kategorijų produktus. Todėl Komisija ištirs, ar šis faktas neigiamai paveikė Sąjungos interesus, visų pirma poreikį išlaikyti tradicinius prekybos srautus, ir, kai tikslinga, nuspręs dėl galimų taisomųjų priemonių šiai padėčiai ištaisyti.

C. Galimas žalingas poveikis integracijos tikslams, kurių siekiama kartu su lengvatinės prekybos partneriais Komisija ištirs, ar esamų plieno apsaugos priemonių veikimas kelia kokią nors esminę grėsmę tam tikrų lengvatinės prekybos partnerių stabilizavimui ar ekonominei plėtrai tokiu mastu, kad tai pakenktų jų susitarimų su ES integracijos tikslams.

D. Besivystančių šalių, PPO narių, kurioms netaikomos priemonės atsižvelgiant į naujausius jų importo lygio duomenis, sąrašas Pagal Reglamentą (ES) 2015/478 (3) apsaugos priemonės neturėtų būti taikomos importuojamiems besivystančios šalies, PPO narės, kilmės produktams, jeigu jos importo dalis, palyginti su visu produkto, kuriam taikomos priemonės, importu, neviršija 3 % Komisijos įgyvendinimo reglamento, kuriuo nustatomos galutinės apsaugos priemonės, 192 konstatuojamojoje dalyje nustatyta, kad Komisija reguliariai, ne rečiau kaip kartą kiekvienų metų, kuriais taikomos priemonės, pabaigoje įvertins padėtį. Todėl Komisija ketina atnaujinti besivystančių šalių, PPO narių, kurioms neturėtų būti taikomos priemonės, sąrašą.

E. Kiti aplinkybių pokyčiai, dėl kurių gali reikėti koreguoti tarifinių kvotų dydį ar paskirstymą Šalys taip pat raginamos kelti kitus klausimus, susijusius su kitų, nei pirmiau minėtos, kategorijų produktais, ir tiek, kiek jie susiję su ilgalaikiais aplinkybių pokyčiais, palyginti su pradinio tyrimo metu buvusia padėtimi, kurių poveikį gali reikėti peržiūrėti ir dėl kurių gali būti pagrįstas konkrečių kategorijų produktų tarifinių kvotų dydžio ar paskirstymo koregavimas. Šalys, norinčios iškelti papildomų klausimų, raginamos savo teiginius pagrįsti pakankamais įrodymais.

4. Procedūra

Nustačiusi, kad yra pakankamai įrodymų, pagrindžiančių galiojančių plieno apsaugos priemonių tam tikrų aspektų peržiūrą, Komisija inicijuoja galiojančių priemonių peržiūrą, kurią atliekant bus nagrinėjami tik pirmiau nurodyti aspektai.

4.1. Rašytinė informacija

Kad gautų visą susijusią informaciją, kurią mano esant reikalingą tyrimui, Komisija ragina visas suinteresuotąsias šalis reikšti savo nuomonę, teikti informaciją ir patvirtinamuosius dokumentus. Šią informaciją ir patvirtinamuosius dokumentus Komisija turi gauti per 15 dienų nuo šio pranešimo paskelbimo Europos Sąjungos oficialiajame leidinyje dienos. Šalių, kurios teikia pareiškimus, prašoma aiškiai nurodyti, kuris iš pirmiau minėtų peržiūros klausimų yra susijęs su jų pareiškimu.

4.2. Galimybė teikti pastabas dėl kitų šalių pateiktos informacijos

Siekiant užtikrinti teises į gynybą, suinteresuotosioms šalims turėtų būti suteikta galimybė teikti pastabas dėl kitų suinteresuotųjų šalių pateiktos informacijos. Suinteresuotosios šalys gali teikti pastabas dėl klausimų, iškeltų kitų suinteresuotųjų šalių pateiktoje informacijoje, bet negali kelti naujų klausimų.

Šias pastabas Komisija turi gauti per 7 dienas nuo tada, kai 4.1 punkte minima informacija pateikiama suinteresuotosioms šalims susipažinti.

Suinteresuotosioms šalims susipažinti su byla galima per Tron.tdi adresu https://tron.trade.ec.europa.eu/tron/TDI. Kad gautumėte prieigą, laikykitės tame puslapyje pateiktų nurodymų.

Nurodytu laikotarpiu nedaromas poveikis Komisijos teisei tinkamai pagrįstais atvejais prašyti suinteresuotųjų šalių pateikti papildomos informacijos.

Atsižvelgdama į būtinybę peržiūrą užbaigti per trumpą laiką (žr. 6 skirsnį) ir į tai, kad suinteresuotosioms šalims bus suteikta galimybė teikti pastabas dėl kitų šalių pateiktos informacijos, taip užtikrinant pakankamą galimybę ginti savo interesus, Komisija, atlikdama šį tyrimą, klausymų nerengs.

4.3. Informacijos teikimas ir šiame pranešime nurodytų terminų pratęsimas

Paprastai suinteresuotosios šalys informaciją gali pateikti tik per šiame pranešime nustatytus terminus. Prašyti pratęsti šiame pranešime nurodytus terminus galima tik išimtinėmis aplinkybėmis ir jie bus pratęsti tik tinkamai pagrįstais atvejais. Informacijai pateikti nustatytas terminas tinkamai pagrįstais išimtiniais atvejais paprastai gali būti pratęstas ne ilgiau kaip 3 papildomomis dienomis.

4.4. Rašytinės informacijos teikimo, užpildytų klausimynų siuntimo ir susirašinėjimo tvarka

Prekybos apsaugos tyrimams atlikti Komisijai pateikiama informacija neturi būti saugoma autorių teisių. Prieš pateikdamos Komisijai informaciją ir (arba) duomenis, kurių autorių teisės priklauso trečiajai šaliai, suinteresuotosios šalys turi paprašyti autorių teisių subjekto specialaus leidimo, kuriuo būtų aiškiai leidžiama: a) Komisijai naudoti informaciją ir duomenis atliekant šį prekybos apsaugos tyrimą ir b) pateikti informaciją ir (arba) duomenis šio tyrimo suinteresuotosioms šalims taip, kad jos galėtų pasinaudoti savo teise į gynybą.

Visa laikyti konfidencialia prašoma suinteresuotųjų šalių teikiama rašytinė informacija ženklinama „riboto naudojimo“ (4) grifu. Šiam tyrimui informaciją teikiančių šalių prašoma nurodyti priežastis, dėl kurių prašoma informaciją laikyti konfidencialia.

Šalys, teikiančios „riboto naudojimo“ informaciją, pagal Reglamento (ES) 2015/478 (5) 8 straipsnį ir Reglamento (ES) 2015/755 (6) 5 straipsnį privalo kartu pateikti nekonfidencialią tokios informacijos santrauką, paženklintą grifu „suinteresuotosioms šalims susipažinti“. Santrauka turėtų būti pakankamai išsami, kad būtų galima tinkamai suprasti konfidencialios informacijos esmę, ir Komisija turi ją gauti tuo pačiu metu kaip „riboto naudojimo“ versiją.

Jei konfidencialią informaciją teikianti šalis nenurodo tinkamos prašymo laikyti informaciją konfidencialia priežasties arba nepateikia reikiamos formos ir kokybės nekonfidencialios tokios informacijos santraukos, Komisija į tokią informaciją gali neatsižvelgti, nebent remiantis atitinkamais šaltiniais įrodoma, kad ši informacija yra teisinga.

Visą informaciją ir prašymus, įskaitant nuskenuotus įgaliojimus, suinteresuotosios šalys raginamos teikti per TRON.tdi (https://tron.trade.ec.europa.eu/tron/TDI). Naudodamos TRON.tdi arba e. paštą suinteresuotosios šalys sutinka su elektroninio informacijos teikimo taisyklėmis, nustatytomis dokumente „SUSIRAŠINĖJIMAS SU EUROPOS KOMISIJA NAGRINĖJANT PREKYBOS APSAUGOS BYLAS“, paskelbtame Prekybos generalinio direktorato svetainėje http://trade.ec.europa.eu/doclib/docs/2011/june/tradoc_148003.pdf.

Suinteresuotosios šalys turi nurodyti savo pavadinimą, adresą, telefono numerį ir galiojantį e. pašto adresą, be to, jos turėtų užtikrinti, jog nurodytas e. pašto adresas būtų oficialios darbinės dėžutės, kuri kasdien tikrinama. Kai bus pateikti kontaktiniai duomenys, Komisija bendraus su suinteresuotosiomis šalimis tik per TRON.tdi arba e. paštu, nebent šios aiškiai nurodytų pageidaujančios visus dokumentus iš Komisijos gauti kitomis ryšio priemonėmis arba dokumentus dėl jų pobūdžio tektų siųsti registruotu paštu. Išsamesnių taisyklių ir informacijos dėl susirašinėjimo su Komisija, įskaitant informacijos teikimo per TRON.tdi principus, suinteresuotosios šalys gali rasti minėtose susirašinėjimo su suinteresuotosiomis šalimis gairėse.

Komisijos adresas susirašinėjimui:

European Commission Directorate-General for Trade Directorate H, unit H5 Kabinetas CHAR 03/66 1049 Bruxelles/Brussel BELGIQUE/BELGIË TRON.tdi adresas https://webgate.ec.europa.eu/tron/tdi E. pašto adresas TRADE-SAFE009-REVIEW@ec.europa.eu.

5. Tyrimo tvarkaraštis

Siekiant išvengti bet kokių neaiškumų ir nepagrįsto šiuo metu taikomos plieno apsaugos sistemos trikdymo, šis tyrimas turi būti atliktas per kuo trumpesnį laikotarpį ir užbaigtas, jei tik įmanoma, iki 2019 m. rugsėjo 30 d.

6. Nebendradarbiavimas

Tais atvejais, kai suinteresuotoji šalis nepateikia būtinos informacijos per nustatytą terminą arba akivaizdžiai trukdo tyrimui, pagal Reglamento (ES) 2015/478 5 straipsnį ir Reglamento (ES) 2015/755 3 straipsnį išvados gali būti daromos remiantis turimais faktais. Nustačius, kad suinteresuotoji šalis pateikė melagingą ar klaidinančią informaciją, į ją gali būti neatsižvelgiama ir remiamasi turimais faktais.

7. Bylas nagrinėjantis pareigūnas

Bylas nagrinėjantis pareigūnas atlieka suinteresuotųjų šalių ir Komisijos tyrimo tarnybų tarpininko funkciją. Bylas nagrinėjantis pareigūnas tikrina prašymus susipažinti su byla, ginčus dėl dokumentų konfidencialumo, prašymus pratęsti terminą ir visus kitus prašymus, susijusius su suinteresuotųjų šalių ir trečiųjų šalių teisėmis į gynybą, kurie gali būti pateikti tyrimo metu.

Suinteresuotosios šalys gali prašyti, kad nagrinėjant bylą dalyvautų bylas nagrinėjantis pareigūnas. Iš principo, toks dalyvavimas turėtų apsiriboti klausimais, iškilusiais per šį peržiūros tyrimą.

Prašymai dėl bylas nagrinėjančio pareigūno dalyvavimo turėtų būti teikiami raštu, o juose nurodomos prašymo priežastys. Informacijos teikimo Komisijai terminai, nustatyti šio pranešimo 5.1–5.3 skirsniuose, iš principo mutatis mutandis taikomi ir prašymams dėl bylas nagrinėjančio pareigūno dalyvavimo. Jeigu tokie prašymai pateikiami nesilaikant atitinkamų terminų, bylas nagrinėjantis pareigūnas taip pat gali išnagrinėti tokio vėlavimo priežastis, tinkamai atsižvelgdamas į poreikį užtikrinti gerą administravimą ir laiku baigti tyrimą.

Daugiau informacijos ir kontaktinius duomenis suinteresuotosios šalys gali rasti bylas nagrinėjančio pareigūno tinklalapiuose Prekybos GD svetainėje http://ec.europa.eu/trade/trade-policy-and-you/contacts/hearing-officer/

8. Asmens duomenų tvarkymas

Visi per šį tyrimą surinkti asmens duomenys bus naudojami laikantis Europos Parlamento ir Tarybos reglamento (ES) 2018/1725 (7).

Pranešimą apie duomenų apsaugą, kuriuo visi asmenys informuojami apie asmens duomenų tvarkymą vykdant Komisijos prekybos apsaugos veiklą, galima rasti Prekybos GD svetainėje http://trade.ec.europa.eu/doclib/html/157639.htm.

(1) 2019 m. sausio 31 d. Komisijos įgyvendinimo reglamentas (ES) 2019/159, kuriuo tam tikriems importuojamiems plieno produktams nustatomos galutinės apsaugos priemonės (OL L 31, 2019 2 1, p. 27).

(2) Kitaip nei 4B ir 16 kategorijų produktų kvotų atveju (šios kvotos buvo visiškai išnaudotos per 2019 m. vasario – kovo mėn.), tuo laikotarpiu vis dar buvo likęs atitinkamas 13 kategorijos produktų kvotos nepanaudotos likutinės tarifinės kvotos kiekis. Taigi, kvotos naudojimas 2019 m. balandžio mėn. pradžioje ne visiškai atspindėjo tikrąją turimą tarifinę kvotą. Kaip nurodyta Reglamento (ES) 2019/159 1 straipsnio 4 dalyje, nepanaudoti vieno ketvirčio kiekiai per 20 darbo dienų (2019 m. gegužės mėn. pradžioje) faktiškai perkeliami į kitą ketvirtį. Tai reiškia, kad 2019 m. gegužės mėn. pradžioje vėl bus galima naudotis šios kategorijos produktų tarifine kvota.

(3) OL L 83, 2015 3 27, p. 16.

(4) „Riboto naudojimo“ dokumentas yra konfidencialus dokumentas pagal Reglamento (ES) 2015/478 8 straipsnį, Reglamento (ES) 2015/755 5 straipsnį ir PPO susitarimo dėl apsaugos priemonių 3.2 straipsnį. Toks dokumentas taip pat saugomas pagal Europos Parlamento ir Tarybos reglamento (EB) Nr. 1049/2001 (OL L 145, 2001 5 31, p. 43) 4 straipsnį.

(5) OL L 83, 2015 3 27, p. 16.

(6) OL L 123, 2015 5 19, p. 33.

(7) 2018 m. spalio 23 d. Europos Parlamento ir Tarybos reglamentas (ES) 2018/1725 dėl fizinių asmenų apsaugos Sąjungos institucijoms, organams, tarnyboms ir agentūroms tvarkant asmens duomenis ir dėl laisvo tokių duomenų judėjimo, kuriuo panaikinamas Reglamentas (EB) Nr. 45/2001 ir Sprendimas Nr. 1247/2002/EB (OL L 295, 2018 11 21, p. 39).